**รายงานการประชุมเวทีผู้นำ บ้านมะนัง หมู่ที่ 5 ตำบลปาล์มพัฒนา**

**ครั้งที่ 3 / 2558**

**วันที่ 5 พฤศจิกายน 2558 ณ ศาลาอเนกประสงค์หมู่บ้าน**

………………………………………………………….

**เปิดการประชุมเวลา 13.00 น.**

 เมื่อที่ประชุมพร้อม นายสมใจ ส่องสง ผู้ใหญ่บ้าน ประธานในการประชุม ได้กล่าวเปิดการประชุมและดำเนินการประชุมตามระเบียบวาระ ดังนี้

**ระเบียบวาระที่ 1 เรื่องที่ประธานแจ้งที่ประชุมทราบ**

ประธาน 1.1 ทางอำเภอมะนังได้ขอบคุณในการร่วมมือในการจัดงานประเพณีชักพระประจำปี 2558ที่สามารถทำให้งานสำเร็จได้ด้วยดีโดยผลการประกวดเรือพระของหมู่บ้านมะนัง ได้รางวัลรองชนะเลิศอันดับที่ 1 ประเภทความคิดสร้างสรรค์ได้รับรางวัล 6,000 บาท ซึ่งได้รับความร่วมมือช่วยเหลือกันเป็นอย่างดี

1.2 การจัดงานพิธีวันปิยมหาราช ในวันที่ 23 ตุลาคม 2558 ที่ผ่านมาโดยได้มีการประดับตกแต่งพวงมาลาโดยใช้ธนบัตรหรือเหรียญ เพื่อนำเงินมอบให้กับนักเรียนผู้ด้อยโอกาสต่อไป

**ระเบียบวาระที่ 2 เรื่องรับรองรายงานการประชุมครั้งที่แล้ว**

.........ขอรับรองรายงานการประชุม..........

**ระเบียบวาระที่ 3 เรื่องติดตามผลการประชุมครั้งที่แล้ว**

.........ไม่มี............

**ระเบียบวาระที่ 4 เรื่องเสนอเพื่อทราบและพิจารณา**

ประธาน 4.1 ด้วยอำเภอมะนัง ได้จัดทำโครงการประเพณีลอยกระทงอำเภอมะนัง ประจำปี งบประมาณ 2559 ขึ้น เพื่อส่งเสริมให้ประชาชนมีจิตสำนึกในการอนุรักษ์ศิลปวัฒนธรรมไทย และเป็นการสืบทอดประเพณีอันดีงามของไทยที่มีมาแต่โบราณ ซึ่งจะจัดขึ้นในระหว่างวันที่ 24 – 25 พฤศจิกายน 2558 ณ สนามหน้าที่ว่าการอำเภอมะนัง จึงประชาสัมพันธ์ให้ประชาชนได้ทราบ

4.2 การดำเนินโครงการตามมาตรการส่งเสริมความเป็นอยู่ระดับตำบล (ตำบลละ 5 ล้านบาท) คัดเลือกตัวแทน 2 คน ในการแต่งตั้งตรวจรับการจ้างตามโครงการตำบลละ 5 ล้านบาท โดยมีผู้ใหญ่บ้านและกรรมการหมู่บ้าน จำนวน 1 คน เป็นกรรมการตรวจการจ้างโครงการตามมาตรการส่งเสริมความเป็นอยู่ระดับตำบล เพื่อให้โครงการเป็นไปด้วยความโปร่งใสและป้องกันการทุจริต มติที่ประชุมเห็นชอบให้ นายสมใจ ส่องสง ผู้ใหญ่บ้านและนายเจียม จองหวัง เป็นกรรมการตรวจการจ้างโครงการตามมาตรการส่งเสริมความเป็นอยู่ระดับตำบลของหมู่บ้านตามโครงการ ดังนี้

- โครงการอาหารกลางวันเพื่อเด็กโรงเรียนบ้านมะนัง

- โครงการซ่อมสร้างถนนซอยลุงทิพย์

- โครงการซ่อมสร้างถนนสายซอยข้างวัดย่าบล

4.3 ด้วย กศน.อำเภอมะนัง ได้ดำเนินการย้ายที่ทำการห้องสมุดประชาชนอำเภอ จากเดิม ผัง 7 มาเปิดให้บริการที่ห้องสมุดประชาชนอำเภอ ผัง 15 โดยได้เริ่มเปิดให้บริการตั้งแต่วันที่ 22 ตุลาคม 2558 จึงประชาสัมพันธ์และเชิญชวนให้ทราบทั่วกัน

4.4 มาตรการควบคุมกำกับดูแลการปฏิบัติหน้าที่ของกำนัน ผู้ใหญ่บ้าน กรมการปกครองได้กำหนดมาตรการทางการปกครองและวินัยเพื่อเพิ่มประสิทธิภาพการทำงานของบุคคลากรสังกัดกรมการปกครอง รวมทั้งกำนัน ผู้ใหญ่บ้าน โดยให้ผู้มีหน้าที่รับผิดชอบเพิ่มความระมัดระวังเข้มงวดกวดขันการปฏิบัติหน้าที่ให้เป็นไปตามระเบียบกฎหมาย อย่างเคร่งครัด อย่าให้มีการใช้ตำแหน่งหน้าที่ หรืออำนาจเรียกผลประโยชน์ที่ไม่ชอบด้วยกฎหมายโดยเด็ดขาด

4.5 การสร้างความเข้าใจเรื่องการร่างรัฐธรรมนูญและการแก้ไขปัญหาภัยแล้ง โดยทางอำเภอมะนังได้ให้ทางหมู่บ้านนำเสนอโครงการเพื่อรองรับในการแก้ไขปัญหาภัยแล้งเพื่อช่วยเหลือประชาชนในหมู่บ้าน โดยที่ประชุม ได้เสนอ การขุดบ่อน้ำตื้นเพื่อช่วยเหลือการขาดแคลนน้ำอุปโภคในช่วงฤดูแล้ง

4.6 แนวทางการควบคุมสถานบริการท่องเที่ยวต่างๆ จังหวัดแจ้งให้ตรวจสอบว่าในพื้นที่มีบริการท่องเที่ยวลักษณะแบบใด และมีเครื่องเล่นหรือสถานบริการนักท่องเที่ยวเหล่านั้นมีระเบียบกฎหมายควบคุมให้เกิดความปลอดภัยหรือไม่หรือมีความเป็นไปได้ที่จะเกิดอุบัติเหตุหรือมีความเสี่ยงที่จะเกิดอุบัติเหตุหรือไม่ โดยจะมีการประชุมเจ้าของสภานบริการท่องเที่ยว เพื่อหาแนวทางในการควบคุมดูแลสถานบริการท่องเที่ยวต่างๆต่อไป

4.7 แจ้งการเข้าร่วมอบรม โครงการส่งเสริมการเลี้ยงปลาดุก ในวันที่ 6 พ.ย. 2558 เวลา 08.30 น. ณ หอประชุมที่ว่าการอำเภอมะนัง

 4.8 กฎกติกาเพื่อนำมาใช้ร่วมกันในหมู่บ้าน มีการประชุมเพื่อให้ชาวบ้านนำเสนอกฎกติกา ในวันที่ 24 ตุลาคม 2558 นั้น ทางหมู่บ้านได้มีการจัดทำ กฎกติกาหมู่บ้าน กฎกติกาต่างๆ ได้กำหนดขึ้นเพื่อความสงบสุขแก่ส่วนรวมของชาวบ้านมะนัง หมู่ที่ 5 ตำบลปาล์มพัฒนา อำเภอมะนัง จังหวัดสตูล ทุกคน จึงใคร่ขอความร่วมมือมายังชาวบ้านทุกคน ช่วยกันปฏิบัติตามกฎกติกาต่างๆ เหล่านี้โดยเคร่งครัดและช่วยกันดูแล มิให้ผู้ใดกระทำการอันขัดต่อกฎกติกานี้ ซึ่งอาจกระทำการไปโดยเจตนาหรือไม่ก็ตาม หากพบเห็นกรุณาแจ้งคณะกรรมการหมู่บ้านหรือประธานหมู่บ้าน ดังนี้

ข้อที่ 1. ด้านการป้องกันและแก้ไขปัญหายาเสพติด

1.1 ผู้ใดหรือครอบครัวใดเกี่ยวข้องกับยาเสพติด ห้ามเข้าเป็นสมาชิกขององค์กรและกลุ่มต่างๆที่มีอยู่ในหมู่บ้านโดยเด็ดขาด

ข้อที่ 2. ด้านการรักษาความปลอดภัยความสันติสุขในหมู่บ้าน

2.1 ยิงปืนโดยไม่ได้รับอนุญาต ปรับนัดละ 500 บาท

2.1 ขโมยขี้ยางและยางแผ่น ปรับกิโลกรัมละ 500 บาท

2.2 ขโมยลูกปาล์ม ปรับทะลาย ละ 500 บาท

2.3 ขโมย ไก่ และเป็ด ปรับตัวละ 500 บาท

2.4 ขโมย นก ปรับ 2 เท่าของราคานก

ข้อที่ 3. ด้านการสร้างความสามัคคีและแก้ไขปัญหาความขัดแย้งระหว่างบุคคล

3.1 วัวกินยาง ชั้นละ 500 บาท

3.2 วัวกินปาล์ม ต้นละ 500 บาท

3.3 เขตแดนที่ดิน ต้องเว้นระยะ 1 เมตร ห้ามปลูกต้นไม้กลางแดน แต่สามารถใช้เสาปูนได้

ข้อที่ 4. ด้านการรักษาทรัพยากรสิ่งแวดล้อม และสิ่งสาธารณะประโยชน์

4.1 การช็อตปลา และวางยาปลา ปรับไม่ต่ำกว่า 10,000 บาท

4.2 ผู้ใดทำลายทรัพย์สินของหมู่บ้านเสียหาย ต้องชดใช้เท่ากับทรัพย์สินนั้น

4.3 การทิ้งขยะบริเวณข้างถนนหรือหน้าบ้านตนเองครั้งที่ 1 เมื่อพบเห็นจะขอเตือน ครั้งที่ 2 ปรับ จำนวน 100-300 บาท กรณีพบเห็นสามารถแจ้งคณะกรรมการหมู่บ้านเพื่อให้ดำเนินการ ปรับ 500-1,000 บาท

ข้อที่ 5. ด้านเศรษฐกิจพอเพียงเพื่อส่งเสริมกิจกรรมลดรายจ่ายเพิ่มรายได้ในครัวเรือน

 5.1 ครัวเรือนในหมู่บ้าน ต้องมีการปลูกพืชผักสมุนไพร สวนครัว จำนวน 3 ชนิดขึ้นไป

ให้คณะกรรมการหมู่บ้านเป็นผู้ดูแลและบังคับใช้ในการถือปฏิบัติตามกฎระเบียบและข้อบังคับต่างๆ ของหมู่บ้าน

4.9 สรุปผลและวางแผนการทำดำเนินงานตามโครงการกิจกรรมสสส. โดยเมื่อวันที่ 19 ตุลาคม 2558 ได้ทำการเปิดโครงการและคัดเลือกผู้เข้าร่วมโครงการ โดยได้รับความร่วมมือจากทุกๆฝ่ายเป็นอย่างดี มีการประชาสัมพันธ์ ให้ประชาชนในทุกเพศ ทุกวัยเข้าร่วมในการดำเนินโครงการ มีผู้เข้าร่วม จำนวน 120 คน ในทุกเพศทุกวัย มีการชี้แจง วัตถุประสงค์ของโครงการ และวางแผนในการดำเนินตามกิจกรรมต่างๆ และขอให้เข้าร่วมในทุกๆกิจกรรมด้วย ต่อมา ในวันที่ 24 ตุลาคม 2558 ได้มีการ ร่วมกันวางแผนเพื่อจัดตั้งกฎกติกาขึ้น เพื่อนำมาใช้ในการดำเนินงานของหมู่บ้าน และในวันที่ 31 ตุลาคม 2558 ได้มีการประชุมครัวเรือนเป้าหมาย และประชาชน จำนวน 100 คน เพื่อชี้แจงในการดำเนินงานตามกิจกรรมของโครงการ และมีการมอบพันธ์ผัก ให้กับผู้ที่มีการดำเนินกิจกรรม ในการปลูกพืชผักและดำเนินกิจกรรมความพอเพียงให้กับครัวเรือนเป้าหมายด้วย

**ระเบียบวาระที่ 5 เรื่องอื่น ๆ**

ผู้นำศาสนา **5.1** แจ้งกำหนดการจัดงานทอดกฐินสามัคคีวัดย่าบล ในวันที่ 8 พ.ย. 2558 และสำนักสงฆ์ ถ้ำระฆังทอง ในวันที่ 21 พ.ย. 2558

ส.อบต. 5.2 การขึ้นทะเบียนผู้สูงอายุและผู้พิการ โดยรับขึ้นทะเบียนผู้ที่เกิดเดือนมกราคมถึง 30 กันยายน 2499 ในวันที่ 14 พ.ย. 2558 ณ ศาลาเอนกประสงค์บ้านมะนัง หมู่ที่ 5 ตำบลปาล์มพัฒนา อำเภอมะนัง เวลา 13.00 น. โดยจะมีเจ้าหน้าที่มารับขึ้นทะเบียน หากยังมีใครที่ตกค้างอยู่ก็ให้รีบไปขึ้นทะเบียนได้ที่องค์การบริหารส่วนตำบลปาล์มพัฒนา

ปิดประชุมเวลา 15.00 น.

 ลงชื่อ...............................ผู้จดรายงานการประชุม

 (นางวรรณา ส่งศรี)

 บัณฑิตอาสาฯ

 ลงชื่อ...............................ผู้ตรวจรายงานการประชุม

 (นายสมใจ ส่องสง )

 ผู้ใหญ่บ้านหมู่ที่ 5 ต.ปาล์มพัฒนา

ภาพการประชุมประจำเดือนพฤศจิกายน 2558

บ้านมะนัง หมูที่ 5 ตำบลปาล์มพัฒนา อำเภอมะนัง จังหวัดสตูล

